Pressiteade

Vinni Vallavalitsus

04.03.2015

**Vinni vallavanem Toomas Väinaste andis Vilde kirjandusauhinna laureaat Toomas Vindile üle Vilde enda kodus**

Eduard Vilde 150. sünniaastapäeval, 4. märtsil 2015 andis Eduard Vilde nim. kirjandusauhinna žürii esimees Vinni vallavanem Toomas Väinaste preemia laureaat Toomas Vindile üle Vilde enda kodus Tallinnas Kadriorus Vilde Muuseumis sel puhul toimunud pidulikul õhtul.

Žürii otsusega pälvis Toomas Vint kirjandusauhinna raamatu „Mõned kummalised naised" eest.

Vinni vallavanem Toomas Väinaste ütles, et tal on Vilde-kirjandusauhinna zürii esimehena suur au anda üle Eduard Vilde nimelist Vinni valla kirjandusauhinda suure klassiku Eduard Vilde enda kodus ja veel tema enda sünniaastapäeval.

Žürii esimehe Vinni vallavanem Toomas Väinaste sõnul peegeldab Toomas Vindi raamat meie ühiskonda läbi naiste elude. „Mõlemad, nii Vilde kui Vint hindavad naise sisemist ja välimist ilu, kirjeldavad maailma oma selgelt ja neile avaneva „mätta otsast". Palju aastaid hiljemgi saame tema raamatute kaudu teada, milline oli meie praegune aeg, milline meie ühiskond."

Eduard Vilde kirjandusauhinnaga tunnustatakse möödunud aasta parimat Vilde traditsioone järgivat kirjanduslikku teost. Vilde preemia on Vinni valla lugejate preemia.

Vilde kirjandusauhind on Eesti kõige vanem järjepidevalt välja antav kirjandusauhind. Tänavune auhind on järjekorras 51. Auhind asutati Vilde 100. sünniaastapäevaks 1965. aastal E. Vilde nim. kolhoosi poolt.

Üle 20 aasta on auhinda välja andnud Vinni vald.

Auhinna suurus on 640 eurot.

Hilje Pakkanen

Kultuuri- ja avalike suhete nõunik

Vinni Vallavalitsus

325 8657, 55659396